**12**

**Prva obravnava**

Na podlagi 3. člena Zakona o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40), 21. člena Zakona o lokalni samoupravi (Uradni list RS, št. 94/07 - uradno prečiščeno besedilo, 27/08 - odl. US, 76/08, 79/09, 51/10, 84/10 - odl. US, 40/12 - ZUJF, 14/15 - ZUUJFO, 76/16 - odl. US, 11/18 - ZSPDSLS-1, 30/18, 61/20 - ZIUZEOP-A, 80/20 - ZIUOOPE, 62/24 - odl. US, 102/24 - ZLV-K)

in 19. člena Statuta Mestne občine Nova Gorica (Uradni list RS, št. 13/12, 18/17 in 18/19) je Mestni svet Mestne občine Nova Gorica na seji dne \_\_\_\_\_\_\_\_\_\_\_\_\_\_\_ sprejel

**ODLOK**

**O IZVAJANJU IZBIRNE GOSPODARSKE JAVNE SLUŽBE**

**UPRAVLJANJA S PLAČLJIVIMI PARKIRIŠČI V MESTNI OBČINI NOVA GORICA**

1. **UVODNE DOLOČBE**
2. člen

Ta odlok ureja način opravljanja izbirne gospodarske javne službe upravljanja s plačljivimi parkirišči (v nadaljnjem besedilu: javna služba) na območju Mestne občine Nova Gorica (v nadaljevanju: občina) in med drugim določa:

* organizacijsko in prostorsko zasnovo opravljanja javne službe,
* vrsto in obseg javnih dobrin javne službe ter njihovo prostorsko razporeditev,
* pogoje za zagotavljanje in uporabo javnih dobrin,
* pravice in obveznosti uporabnikov,
* vire financiranja javne službe,
* vrsto in obseg objektov in naprav, potrebnih za izvajanje javne službe.

1. člen

Posamezni izrazi, uporabljeni v tem odloku imajo naslednji pomen:

* »upravljavec plačljivih parkirišč« je izvajalec gospodarske javne službe upravljanja s plačljivimi parkirišči,
* »plačljiva parkirišča« so vse parkirne površine (parkirišča na vozišču, parkirišča izven vozišča in parkirne hiše), ki so z Odredbo o določitvi javnih parkirišč, na katerih se plačuje parkirnina, (v nadaljevanju: odredba) določene kot plačljive,
* »kontrolor parkirnih površin« je s strani upravljavca plačljivih parkirišč zaposlena oseba ali izbran zunanji izvajalec za kontrolo plačil parkirnin, oziroma kontrolo veljavnosti parkirnih kart,
* »parkirnina« je znesek, ki ga plača uporabnik in mu daje pravico do uporabe parkirnega mesta,
* »parkirna karta« je dokazilo o plačilu parkirnine, in daje uporabniku pravico do uporabe parkirnega mesta na plačljivih parkiriščih za obdobje enega meseca ali enega leta,
* »pristojni organ« je organ občinske uprave pristojen za področje gospodarskih javnih služb,
* »prekrškovni organ občine« je Medobčinsko redarstvo Medobčinske uprave Mestne občine Nova Gorica, Občine Ajdovščina in Občine Brda.

1. **ORGANIZACIJSKA IN PROSTORSKA ZASNOVA OPRAVLJANJA JAVNE SLUŽBE**
2. člen

(1) Javno službo na plačljivih parkiriščih zagotavlja občina v obliki javnega podjetja v obsegu in pod pogoji, določenimi s tem odlokom ter predpisi in drugimi akti, izdanimi na njegovi podlagi.

(2) Izvajalec javne službe je javno podjetje, ki ga je občina z ustanovitvenim aktom pooblastila za izvajanje javne službe.

1. **VRSTA IN OBSEG JAVNIH DOBRIN JAVNE SLUŽBE TER NJIHOVA PROSTORSKA RAZPOREDITEV**
2. člen
3. Javna služba upravljanja s plačljivimi parkirišči se izvaja na plačljivih parkiriščih na območju Mestne občine Nova Gorica v mestu Nova Gorica. Plačljiva parkirišča so določena z odredbo, ki jo sprejme župan. V odredbi so določene lokacije plačljivih parkirišč.
4. Na plačljivih parkiriščih je parkiranje dovoljeno za čas, za katerega je plačana parkirnina. Zavezanec za plačilo parkirnine je voznik, ki uporablja plačljivo parkirišče. Če voznik ni znan, je zavezanec za plačilo parkirnine lastnik vozila.
5. Na plačljivih parkiriščih mora biti postopek plačila in uveljavitve pravice do parkiranja opisan ob vstopu na parkirišče, oziroma opisan na način, ki omogoča vsakemu uporabniku ustrezno seznanitev.
6. Za parkiranje na plačljivih parkiriščih je poleg uporabe parkirišča s plačilom parkirnine na uro, mogoče kupiti tudi letno ali mesečno parkirno karto. Število parkirnih kart za parkiranje v parkirni hiši je omejeno.
7. Plačljiva parkirišča so vodena v Katastru plačljivih parkirišč, ki ga vodi izvajalec javne službe.
8. **POGOJI ZA ZAGOTAVLJANJE IN UPORABO JAVNIH DOBRIN**
9. člen

Izvajalec javne službe opravlja javno službo na podlagi tega odloka in predpisov in drugih aktov izdanih na njegovi podlagi.

1. člen

Storitve javne službe so na voljo vsem uporabnikom pod enakimi pogoji.

1. člen
2. Naloge izvajalca javne službe so:

* zagotavljati obratovanje plačljivih parkirišč,
* zagotavljati redno vzdrževanje plačljivih parkirišč,
* upravljati in redno vzdrževati parkirne hiše, v katerih je parkiranje plačljivo,
* skrbeti za delovanje in praznjenje parkomatov,
* prodajati mesečne in letne parkirne karte,
* izvajati kontrolo nad plačevanjem parkirnine in uporabo parkirnih kart,
* pobirati parkirnino za parkiranje na plačljivih parkiriščih,
* redno spremljati višino pobrane parkirnine in o tem poročati pristojnemu organu,
* obveščati prekrškovni organ občine v primeru zaznanih nepravilnosti,
* redno spremljati zasedenost plačljivih parkirišč,
* voditi kataster o lokaciji, velikosti in vrstah plačljivih parkirišč, o številu parkirnih mest na posameznem plačljivem parkirišču in o objektih in opremi na plačljivih parkiriščih,
* pripraviti letni program in poročila o izvajanju javne službe,
* občini plačevati najemnino na podlagi sklenjene pogodbe o najemu infrastrukture.

1. člen

1. Izvajalec javne službe je dolžan izvajati naloge iz 7. člena tega odloka nepretrgoma, v skladu z veljavnimi predpisi, tem odlokom ter predpisi in akti izdanimi na njegovi podlagi. Izvajalec javne službe je dolžan redno vzdrževati oziroma urejati plačljiva parkirišča, ter objekte in naprave potrebne za izvajanje javne službe v smislu čiščenja ter redne obnove vertikalne in horizontalne signalizacije, v kolikor gre za parkirišča, ki so izven vozišča ceste, oziroma v kolikor gre za parkirno hišo s plačljivimi parkirišči.
2. Plačljiva parkirišča, ki so del vozišča občinske ceste, se čistijo, urejajo in tekoče vzdržujejo v okviru koncesije za vzdrževanje občinskih cest.
3. člen
4. Izvajalec javne službe vsako leto do 30.11. pripravi in pošlje občinski upravi program izvajanja javne službe za naslednje leto, v katerem tudi navede na katerih plačljivih parkiriščih bi bilo potrebno opraviti investicijska vzdrževalna dela in v kakšnem obsegu ter jih finančno ovrednoti.
5. Izvajalec javne službe poroča o izvajanju javne službe v okviru letnega poročila, ki ga sprejme mestni svet.
6. **PRAVICE IN OBVEZNOSTI UPORABNIKOV**
7. člen

Uporabniki plačljivih parkirišč so vsi, ki skladno s cestnoprometnimi predpisi uporabljajo plačljiva parkirišča za parkiranje vozil.

1. člen
2. Uporabnik plačljivega parkirišča ima pravico parkirati vozilo na prosto parkirno mesto.
3. Za uporabo plačljivih parkirišč mora uporabnik plačati parkirnino, oziroma imeti veljavno parkirno karto.
4. člen
5. Uporabnik, ki parkira vozilo na plačljivem parkirišču, mora označiti vozilo z dokazilom o plačilu parkirnine, ki mora biti nameščeno v parkiranem vozilu na notranji strani vetrobranskega stekla tako, da je dobro vidno in v celoti čitljivo z zunanje strani vozila skozi vetrobransko steklo, razen v primeru elektronskega plačila parkirnine.
6. Uporabnik je dolžan parkirnino poravnati preko parkomata (negotovinsko), elektronsko preko mobilnega telefona (SMS, aplikacija …) ali na drug način, kot je parkirni talon, parkirna karta.
7. Po izteku dovoljenega časa parkiranja, mora uporabnik vozilo odpeljati oziroma odstraniti s parkirnega mesta.
8. člen
9. Kontrolo plačila parkirnine in uporabe veljavnih dovolilnic izvajajo kontrolorji izvajalca javne službe, ki so dolžni v primeru drugih zaznanih nepravilnosti, o tem obvestiti prekrškovni organ občine.
10. Kontrolor uporabnika plačljivega parkirišča, za katerega ugotovi, da:

* ni plačal parkirnine, ali
* je prekoračil čas, za katerega je plačal parkirnino, ali,
* ni ustrezno označil vozila z dokazilom o plačilu parkirnine, razen v primeru elektronskega plačila, ali
* v vozilu ni ustrezno namestil veljavne parkirne karte,

z obvestilom na vozilu seznani o zaznani nepravilnosti, mu zaračuna celodnevno parkirnino, ki jo mora uporabnik poravnati v roku 8 dni, ter ga opozori, da bo v nasprotnem primeru podal predlog za uvedbo postopka o prekršku zaradi neplačila parkirnine oziroma parkiranja brez veljavne parkirne karte, pri prekrškovnem organu občine.

1. **VIRI FINANCIRANJA JAVNE SLUŽBE IN NAČIN NJIHOVEGA OBLIKOVANJA**
2. člen
3. Javna služba se financira iz:

* parkirnine,
* plačil za parkirne karte,
* proračuna občine,
* drugih virov.

1. Višino parkirnine in višino plačil za parkirne karte sprejme Mestni svet Mestne občine Nova Gorica. Sklep se objavi v Uradnem listu Republike Slovenije.
2. **VRSTA OBJEKTOV IN NAPRAV, POTREBNIH ZA IZVAJANJE JAVNE SLUŽBE**
3. člen
4. Objekti in naprave gospodarske infrastrukture javne službe so plačljiva parkirišča kot jih določa odredba iz druge alineje 2. člena tega odloka ter parkomati.
5. Lastnik objektov in naprav gospodarske infrastrukture javne službe je občina.
6. člen

Občina in izvajalec javne službe skleneta pogodbo o najemu gospodarske infrastrukture iz prejšnjega člena, v kateri uredita vsa medsebojna razmerja v zvezi z upravljanjem, urejanjem in vzdrževanjem te infrastrukture ter druge obveznosti pogodbenih strank.

1. člen

Plačljiva parkirišča na območju Mestne občine Nova Gorica se popiše v okviru katastra. Kataster mora odražati dejansko stanje na terenu, izvajalec javne službe pa ga mora sproti posodabljati. Kataster vključuje popis lokacije posameznega parkirišča, število parkirnih mest ter lokacijo in število parkomatov.

1. **PREHODNE IN KONČNE DOLOČBE**
2. člen
3. Z dnem uveljavitve tega odloka preneha veljati Odlok o ureditvi prometa v naseljih mestnega značaja Mestne občine Nova Gorica (Uradno glasilo, št. 5/96, 15/97, Uradni list RS, št. 53/15, 61/20 – Odlok o ravnanju z zapuščenimi vozili v Mestni občini Nova Gorica in 26/21).
4. Do izdaje novih aktov na podlagi tega odloka ostanejo v veljavi naslednji akti, izdani na podlagi Odloka o ureditvi prometa v naseljih mestnega značaja Mestne občine Nova Gorica (Uradno glasilo, št. 5/96, 15/97, Uradni list RS, št. 53/15, 61/20 – Odlok o ravnanju z zapuščenimi vozili v Mestni občini Nova Gorica in 26/21):

* Odredba o določitvi javnih parkirišč, na katerih se plačuje parkirnina (Uradni list RS, št. 196/21, 103/22, 165/22 in 100/23),
* Sklep o določitvi višine parkirnine ter stroškov odvoza nepravilno parkiranih vozil in ležarine (Uradni list RS, št. 55/13).

1. člen

Ta odlok začne veljati petnajsti dan po objavi v Uradnem listu Republike Slovenije.

Številka: 007-0001/2025

Nova Gorica, dne

Samo Turel

ŽUPAN

Številka: 007-0001/2025-1

Nova Gorica, dne 6. januarja 2025

O B R A Z L O Ž I T E V

1. **Razlogi, ki utemeljujejo potrebo po sprejemu Odloka o izvajanju izbirne gospodarske javne službe upravljanja s plačljivimi parkirišči v Mestni občini Nova Gorica (v nadaljevanju: Odlok):**

Uporaba plačljivih parkirišč je v Mestni občini Nova Gorica določena kot izbirna gospodarska javna služba že vrsto let, vendar pa odlok, ki bi celovito in podrobneje urejal to javno službo še ni bil sprejet. Namen je bil, da se to javno službo uredi skupaj z odlokom, ki bo urejal parkirno politiko v Mestni občini Nova Gorica, vendar je bil proces sprejemanja tega odloka začasno zaustavljen. Sedaj vsebuje nekaj določb glede parkiranja oziroma kontrole plačil parkirnin Odlok o ureditvi prometa v naseljih mestnega značaja Mestne občine Nova Gorica, ni pa ta javna služba z nobenim predpisom celovito in podrobneje urejena, zaradi česar je potrebno sprejeti predlagani odlok.

1. **Cilji, ki se želijo doseči s sprejemom odloka:**

S sprejemom odloka se bo na eni strani zadostilo zahtevam zakonodaje, ki določa, da mora občina v primeru, ko organizira izvajanje gospodarske javne službe, sprejeti tudi ustrezen predpis, ki to javno službo podrobneje ureja. Na drugi strani bosta s sprejemom odloka organizacija in način izvajanja javne službe upravljanja s plačljivimi parkirišči predpisana in jasna, kar bo omogočilo tako uporabnikom kot izvajalcu javne službe uporabo pravil in ravnanj v skladu z odlokom.

1. **Pravne podlage, po katerih naj se uredijo razmerja na tem področju:**

* Zakon o gospodarskih javnih službah (Uradni list RS, št. 32/93, 30/98 – ZZLPPO, 127/06 – ZJZP, 38/10 – ZUKN in 57/11 – ORZGJS40),
* Statut Mestne občine Nova Gorica (Uradni list RS, št. 13/12, 18/17, 18/19).

1. **Rešitve in posledice, ki bodo nastale s sprejemom tega odloka:**

Odlok določa kot izvajalca javne službe javno podjetje, ki je z ustanovitvenim aktom pooblaščeno za njeno izvajanje, torej je izvajalec javne službe Mestne storitve, javno podjetje d.o.o.. Odlok podrobneje določa območje izvajanja javne službe upravljanja s plačljivimi parkirišči, oziroma napotuje na predpis, ki določa, katera parkirišča na območju občine so plačljiva. Poleg plačljivih parkirišč na vozišču cest in parkirišč izven vozišč uvaja tudi možnost plačljivega parkiranja v parkirni hiši, in sicer z nakupom parkirne karte ali s plačilom parkirnine, ki omogoča uporabniku parkiranje na vnaprej nedoločenem parkirnem mestu. V odloku so natančno določene obveznosti izvajalca javne službe, pri tem pa gre posebej izpostaviti obveznost kontrole plačil parkirnin oziroma uporabe veljavnih parkirnih kart ter postopka v primeru, da parkirnina ni plačana. Določene so tudi pravice in obveznosti uporabnikov, ter navedeni viri financiranja javne službe, pri čemer je za sprejem cen parkirnin in cen parkirnih kart pooblaščen mestni svet.

1. **Materialne obveznosti, ki bodo nastale s sprejemom tega odloka:**

S sprejemom odloka za Mestno občino Nova Gorica ne bodo nastale dodatne materialne obveznosti, saj se javna služba financira iz parkirnin in plačil za parkirne karte. Strošek proračuna je vezan na investicijsko vzdrževanje in investicije na področju gospodarske javne infrastrukture, kar pa ni predmet tega odloka. Dodatna materialna obveznost bi lahko nastala v primeru potrebe po subvencioniranju te javne službe, kar pa zaenkrat ni predvideno.

**Mestnemu svetu Mestne občine Nova Gorica predlagamo, da predlog odloka obravnava in sprejme.**

Pripravila:

Martina Remec Pečenko

Vodja Oddelka za gospodarstvo Samo Turel

in gospodarske javne službe ŽUPAN